ЛОЗАПЛЯЦЕННЕ

Лазапляценне – адно з самых старажытных рамёстваў сельскіх жыхароў, якое дайшло да нашых дзён, амаль не змяніўшыся. Яно зарадзілася раней ткацтва, бо правобразам тканін былі сплеценыя з розных прыродных матэрыялаў цыноўкі і першыя прадметы адзення.

У Беларусі з лазы плялі розныя па форме і прызначэнні ёмістасці, узводзілі хаты, гаспадарчыя пабудовы, рабілі загарадзі, кузава саней і калёсаў. Таксама плялі рыбалоўныя сеткі, пасткі для птушак і жывёл.

У XVIII-XIX стст. вырабы з лазы сталі карыстацца вялікім попытам і ў гарадах. Плеценыя кошыки, дзіцячыя калыскі, цацкі, кошыкі для рукадзелля, шкатулкі, дарожныя кошыкі-скрыні, валізкі і мэбля многія гады служылі чалавеку, упрыгожваючы яго побыт.

У пачатку ХХ стагоддзя ў даваенны час існавалі сотні арцеляў, якія аб'ядналі тысячы майстроў – пляцельшчыкаў з лазы.

У пасляваенныя гады ўсе сілы ў краіне былі накіраваны на развіццё прамысловасці. Таму старажытнае рамяство падтрымлівалася толькі ўмельцамі ў сельскай мясцовасці для забеспячэння сваіх патрэб і дробных промыслаў. А ў 60-80-я гады лазапляценне атрымала сваё новае развіццё дзякуючы фабрыкам мастацкіх вырабаў у Гомелі, Мазыры, Хойніках і Чачэрску.

Крыніцай сыравіны для пляцення адвеку служылі натуральныя зараснікі вярбы. Яна расце па берагах азёр і рэк, якімі багатыя нашы землі. У прыродзе распаўсюджана больш за сто відаў вярбы, але для пляцення падыходзяць далёка не ўсё. Агульнавядомая ніцая вярба зусім не падыходзіць для пляцення з-за ломкасці яе дубцоў. Прыдатны для пляцення лазовы прут можна атрымаць толькі з вярбы змяшанай формы драўняна-хмызняковай і хмызняковай. У нашы дні многія майстры самастойна вырошчваюць спецыяльную гатункавую лазу на сваіх прысядзібных і дачных участках, такім чынам забяспечваюць сябе якасным прыродным матэрыялам.

Лазу можна нарыхтоўваць круглы год. Але якасць матэрыялу будзе розным. Лаза, сабраная зімой і летам, адрозніваецца па колеры і патрабуе рознай тэхналогіі апрацоўкі. Калі лаза была сабрана падчас прыпынку руху соку ў восеньска-зімовы час года, то яе неабходна яшчэ і праварваць, каб кара лепш здымалася. Акрамя выпадкаў пляцення з суцэльных дубцоў. Пасля нарыхтоўкі і апрацоўкі, лазу сушаць, вяжуць у пучкі і складуюць на захоўванне. Перад пляценнем, што б лаза стала падатлівай, яе ўвільгатняюць. Для гэтага на 30-40 хвілін і больш (у залежнасці ад таўшчыні дубцоў) замочваюць у вадзе. Пасля лазу закручваюць у матэрыял, каб не высыхала і заставалася гнуткай падчас пляцення вырабу.

Існуе шэраг асноўных тэхнік пляцення: базавае, «простае» пляценне, калі дубчык абгінае асновы па чарзе, ствараючы шчыльны шчыток. Гэтым пляценнем выконваецца беларускі кошык. Пляценнем «вяровачка» па чарзе некалькі дубцоў абгінаюць асновы і пераплятаюцца паміж сабой. Так дубцы асноў фіксуюцца ў патрэбным становішчы, што робіць выраб асабліва трывалым або ствараюцца ўскладненыя канструктыўныя рашэнні. Вельмі шырока выкарыстоўваецца папластовае пляценне за яго дэкаратыўнасци і ўніверсальнасци. Паглыбляючыся ў тэхналогіі лозапляцення, здзіўляешся такой разнастайнасці прыёмаў і відаў пляцення. Гэта шчыльнае і ажурнае пляценне, мноства тэхнік завяршальных беражкоў, а таксама тэхнік пляцення з лазовай стужкі. У адным вырабе, як правіла, спалучаюцца некалькі відаў пляцення. Для Гомельскай вобласці найбольш характэрныя шчыльныя віды пляцення.

Асобна можна адзначыць тэхніку вырабу лазовай мэблі. Для гэтага выкарыстоўваюцца двух-трохгадовыя лазовыя палкі, з якіх выконваецца каркас будучага вырабу з наступным апляценнем яго лазой і лазоваю стужкай.

Сёння, як і ў былыя часы, вырабы з лазы не губляюць сваёй запатрабаванасці. У першую чаргу за натуральнасць матэрыялу, лёгкасць, дэкаратыўнасць і функцыянальнасць.

Калі вы думаеце заняцца чымсьці для душы – не забывайце пра традыцыйнае рамяство, якое падорыць шмат радасці.

Самойленка Т.А.